Vrou vas oor dwelms om lyf, in maag‘n Foto van die verdagte wat deur die polisie verskaf is. ŉ 35-jarige vrou is vroeër die week by die OR Tambo-lughawe in hegtenis geneem nadat dwelms ter waarde van R600 000 glo in haar besit gevind is. Die vrou is Donderdag in hegtenis geneem nadat sy en haar bagasie deursoek is, het lt.kol. Katlego Mogale, polisiewoordvoerder, gesê. “Daar was ŉ band om haar lyf waarin dwelms versteek is. Sy is in hegtenis geneem en vir x-strale gestuur wat aan die lig gebring het dat sy talle pakkies dwelms in haar maag gehad het.” Volgens Mogale sal die verdagte Maandag in die Kempton Park-landdroshof verskyn op aanklag van dwelmhandel. “Mense probeer voortdurend dwelms deur hierdie lughawe smokkel ten spyte van deurlopende inhegtenisnemings en suksesvolle vervolging van sulke oortreders. Smokkelaars word gewaarsku dat hulle, met die kapasiteit en vermoëns by hierdie hawe van toegang, beslis bespeur sal word.”